**การมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว**

**สุวิภา ขาวผ่อง1ขันทอง ใจดี2**

1สาขาวิชาการบริหารงานตำรวจ มหาวิทยาลัยราชภัฏสวนสุนันทา, 092-7244520, e-mail: S59123450054@ssru.ac.th

2อาจารย์ประจำ สาขาวิชาการบริหารงานตำรวจ มหาวิทยาลัยราชภัฏสวนสุนันทา, 061-5698942, e-mail: khanthong.ja@ssru.ac.th

**บทคัดย่อ**

 การวิจัยครั้งนี้ มีวัตถุประสงค์เพื่อ (1) เพื่อศึกษาระดับการมีส่วนร่วมในการพัฒนาตลาดประชารัฐ ตำบลท่าแยก อำเภอเมือง จังหวัดสระแก้ว (2) เพื่อเปรียบเทียบระดับการมีส่วนร่วมของผู้ประกอบการในการพัฒนาตลาดประชารัฐ ตำบลท่าแยก อำเภอเมือง จังหวัดสระแก้ว โดยกลุ่มตัวอย่างที่ใช้ในการวิจัยครั้งนี้ ได้แก่ ผู้ประกอบการร้านค้าที่อยู่ในตลาดประชารัฐ ตำบลท่าแยก อำเภอเมือง จังหวัดสระแก้ว จำนวนทั้งสิ้น 108 คน รวบรวมข้อมูลโดยใช้แบบสอบถาม สถิติที่ใช้ในการวิเคราะห์ข้อมูลได้แก่ การแจกแจงความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน ค่า t-test และวิเคราะห์ค่าความแปรปรวนทางเดียว (One-Way ANOVA)การทดสอบความแตกต่างรายคู่ด้วยวิธี LSD กำหนดระดับนัยสำคัญทางสถิติที่ระดับ 0.05

 ผลการวิจัยพบว่า

 1) การมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว โดยภาพรวมอยู่ในระดับปาน ($\overbar{X}$= 3.255) เมื่อพิจารณาเป็นรายด้าน พบว่าด้านที่มีค่าเฉลี่ยมากที่สุดคือ ด้านการมีส่วนร่วมในการรับผลประโยชน์ ($\overbar{X}$= 3.866) อยู่ในระดับมาก รองลงมาคือ ด้านการมีส่วนร่วมในการตัดสินใจ ($\overbar{X}$= 3.335) ด้านการมีส่วนร่วมในการดำเนินงาน ($\overbar{X}$= 2.963 ) อยู่ในระดับปานกลาง และด้านที่มีค่าเฉลี่ยน้อยที่สุด ได้แก่ ด้านการมีส่วนร่วมในการประเมินผล ($\overbar{X}$= 2.855) อยู่ในระดับปานกลาง

 2) ผลการเปรียบเทียบการมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว จำแนกตามปัจจัยส่วนบุคคล พบว่า ผู้ประกอบการที่มีเพศ ระดับการศึกษา รายได้ ระยะเวลาในการประกอบการ ต่างกัน การมีส่วนร่วมในการพัฒนาตลาดประชารัฐ ไม่แตกต่างกัน และผู้ประกอบการที่มีอายุ ต่างกัน การมีส่วนร่วมในการพัฒนาตลาดประชารัฐ แตกต่างกัน ที่ระดับนัยสำคัญทางสถิติที่ระดับ 0.05

**คำสำคัญ :** การมีส่วนร่วม,การพัฒนา,ประชารัฐ

**Participation of Citizen in the development of Nong Tien Civil State, Tha Yaek Subdistrict Mueang District, Sa Kaeo Province**

Suwipa Khaophong1 Khanthong Jaidee2

1 Police Administration Program, Suan Sunandha Rajabhat University, 092-7244520,

e-mail: S59123450054@ssru.ac.th

2 Lecturer in the Police Administration Program, Suan Sunandha Rajabhat University,

061-5698942, e-mail: khanthong.ja@ssru.ac.th

**Abstract**

The purpose of this research were (1) to study the level of participation of citizen in the development of the Nong Tien civil state, Tha Yaek Subdistrict Mueang District, Sa Kaeo Province (2) to compare the level of participation of citizen in the development of the Nong Tien civil state, Tha Yaek Subdistrict Mueang District, Sa Kaeo Province. The sample consisted of 108 merchants in the civil state Market, Tha Yaek Subdistrict, Mueang District, Sa Kaeo Province. The data were collected by questionnaires. The statistics used for the analysis include frequency distribution, percentage, arithmetic mean, standard deviation, t-test, and One-Way ANOVA analysis. The Least Significant Difference (LSD) determined the statistical significance at the level of 0.05.

The research found that

1) Participation of merchants in the development of the Nong Tien Modern Trade, Tha Yaek Subdistrict Mueang District, Sa Kaeo Province in overall is at a medium level. ($\overbar{X}$= 3.255) When considering each aspect found that participation in receiving benefits is ($\overbar{X}$= 3.866) in the highest mean at the high level. Followed by the participation in making the decision is ($\overbar{X}$= 2.963 ) at the medium level. the participation ($\overbar{X}$= 3.335) in operations. The least mean is the aspect of participation in evaluation which is ($\overbar{X}$= 2.855) at a medium level.

2) The comparison participation of citizen in the development of the Nong Tien civil state, Tha Yaek Subdistrict Mueang District, Sa Kaeo Province were classified by personal factors and found that the differences of gender, education levels, incomes, and period of operation have the participation in the development of the Nong Tien Civil state were not different. And the differences of age have the development of the Nong Tien civil state were different at the statistical significance level of 0.05.

**Key words :** participation, development, civil state

บทนำ

ประเทศไทยได้ประสบปัญหาทางด้านเศรษฐกิจเป็นปัญหามานาน รัฐบาลชุด พลเอกประยุทธ์ จันทร์โอชา จึงได้มีการทบทวนนโยบายเศรษฐกิจของประเทศ โดยหันมาให้ความสำคัญกับการพัฒนาและส่งเสริมนโยบายเศรษฐกิจฐานรากและประชารัฐ ภาคเอกชน ภาควิชาการ ภาคประชาสังคม และภาคประชาชน เพื่อลด ความเหลื่อมล้ำ สร้างเศรษฐกิจชุมชนให้มีความเข้มแข็ง และมีรายได้เพิ่มขึ้น ประกอบกับรัฐบาลได้กำหนดวิสัยทัศน์กรอบยุทธศาสตร์ชาติ 20 ปี ให้ประเทศไทยมีความมั่นคง มั่งคั่ง ยั่งยืน เป็นประเทศที่พัฒนาแล้ว ด้วยการพัฒนาตามหลักปรัชญาเศรษฐกิจพอเพียงและ ได้กำหนดยุทธศาสตร์การสร้างความเป็นธรรม และเป็นการวางรากฐานไทยแลนด์ 4.0 เพื่อให้การขับเคลื่อนนโยบายเศรษฐกิจฐานรากและประชารัฐบรรลุผลสัมฤทธิ์

เมื่อวันที่ 17 ตุลาคม 2560 คณะรัฐมนตรีเห็นชอบในหลักนโยบาย ให้ดำเนินโครงการตลาดประชารัฐ ด้วยการส่งเสริมให้มีการพัฒนาพื้นที่ตลาดใหม่และขยายพื้นที่ตลาดที่มีอยู่เดิม ให้ผู้ประกอบการแต่ละกลุ่มประเภทสินค้าในแต่ละระดับมีพื้นที่ในการจำหน่ายสินค้า ทั้งเกษตรกร ผู้มีรายได้น้อย ผู้ประกอบการ หาบเร่ แผงลอย รวมทั้งผู้ประกอบการที่เดือดร้อนจากการไม่มีสถานที่ค้าขาย และส่งเสริมศักยภาพให้ผู้ประกอบการให้มีการพัฒนาและแข่งขัน ซึ่งโครงการตลาดประชารัฐนั้นได้มีการจัดสรรพื้นที่ตลาดในส่วนภูมิภาค ให้ผู้ประกอบการจำหน่ายสินค้าแล้ว จำนวน 72,125 ราย ทำให้เกิดการกระตุ้นเศรษฐกิจฐานกรากทั่วไทย โครงการประชารัฐจึงเป็นส่วนหนึ่งของการ ขับเคลื่อนที่เข้มแข็งในการสร้างโอกาสสร้างอาชีพ สร้างรายได้ นำไปสู่การลดความเหลื่อมล้ำและแก้ไขปัญหาความยากจนได้อย่างแท้จริง

การมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว นั้นจะต้องมีความร่วมมือในการพัฒนาจากทุกหน่วยงานที่เกี่ยวข้อง รวมไปถึงผู้ประกอบการในตลาดประชารัฐหนองเตียนซึ่งสำคัญต่อการพัฒนาเป็นอย่างมาก เนื่องจากผู้ประกอบการรู้ถึงสภาพปัญหาที่เกิดขึ้นภายในตลาดเป็นอย่างดี และรู้ถึงแนวทางการแก้ไขอย่างตรงจุด การที่เปิดให้ประชาชน เข้าร่วมในการกำหนดนโยบาย การตัดสินใจของท้องถิ่นเพื่อผลประโยชน์ของประชาชนโดยส่วนรวมอย่างแท้จริง ทั้งนี้ต้องอยู่บนพื้นฐานของการที่ประชาชนจะต้องมีอิสระทางความคิด มีความรู้ ความสามารถในการกระทำและมีความเต็มใจที่จะเข้าร่วมในกิจกรรมนั้นๆ โดยหลักการมีส่วนร่วมของประชาชนจะต้องมีลักษณะการเข้าร่วมแบบครบวงจรตั้งแต่ต้นจนถึงสิ้นสุด ไม่ใช่เป็นการจัดเวที การมีส่วนร่วมครั้งเดียว (อรทัย ก๊กผล 2552)

จากสภาพปัญหาและความสำคัญของการมีส่วนร่วมดังกล่าว ผู้วิจัยมีความสนใจที่จะศึกษาการมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว เพื่อที่จะได้รับรู้ถึงสภาพปัญหา บทบาทขององค์การบริหารส่วนตำบล ที่มีส่วนเกี่ยวข้องในด้านการมีส่วนร่วมจะจัดกิจกรรมให้ความรู้แก่ผู้ประกอบการ เพื่อนำไปปรับใช้ในการพัฒนาตลาดประชารัฐหนองเตียนหรือไม่

**วัตถุประสงค์ของการวิจัย**

1.เพื่อศึกษาระดับการมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว

2.เพื่อเปรียบเทียบระดับการมีส่วนร่วมของผู้ประกอบการในการพัฒนาตลาดประชารัฐ หนองเตียน ตำบลท่าแยก อำเภอเมือง จังหวัดสระแก้ว

**สมมติฐานของการวิจัย**

ปัจจัยส่วนบุคคลที่แตกต่าง ได้แก่ เพศ อายุ รายได้ ระดับการศึกษา ระยะเวลาในการประกอบการมีผลทำให้การมีส่วนร่วมในการพัฒนาตลาดประชารัฐหนองเตียนแตกต่างกัน

**ขอบเขตการวิจัย**

ประชากรในการศึกษาครั้งนี้ คือ ผู้ประกอบการทั้งหมดในตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว รวมทั้งสิ้น 150 คน จำนวนกลุ่มตัวอย่างที่ใช้จำนวน 108 คน

**ตัวแปรอิสระ**

ปัจจัยส่วนบุคคล ของผู้ตอบแบบสอบถาม ประกอบไปด้วย เพศ อายุ ระดับการศึกษา รายได้ ระยะเวลาในการประกอบการ

**ตัวแปรตาม**

แนวคิดการมีส่วนร่วมของโคเฮนและอัฟฮอฟฟ์ (Cohen & Uphoff,1980) แบ่งออกเป็น 4 ด้าน ได้แก่ ด้านการมีส่วนร่วมในการตัดสินใจ ด้านการมีส่วนร่วมในการดำเนินงาน ด้านการมีส่วนร่วมในการรับผลประโยชน์ และด้านการมีส่วนร่วมในการประเมินผล

**แนวคิดทฤษฎี**

ความหมายของการมีส่วนร่วม

โคเฮนและอัฟฮอฟฟ์ Cohen and Uphoff (1981) ได้ให้ความหมาย การมีส่วนร่วมของชุมชนและสร้างกรอบพื้นฐานการมีส่วนร่วมซึ่งประกอบด้วยประเด็นต่าง ๆ ดังนี้ 1. การมีส่วนร่วม การตัดสินใจ ว่าควรทำอะไรและทำอย่างไร 2. การมีส่วนร่วมในการดำเนินกิจกรรม เป็นการเข้าร่วมโดยการสนับสนุนทางด้านทรัพยากร การเข้าร่วมในการบริหาร และการเข้าร่วมในการร่วมแรงร่วมใจ 3. การมีส่วนร่วมในการแบ่งปันผลประโยชน์ ที่เกิดขึ้นจากการดำเนินงาน โดยอาจจะเป็นผลประโยชน์ทางวัตถุ ทางสังคม หรือโดยส่วนตัว 4. การมีส่วนร่วมในการประเมินผลโครงการประเมินผล ซึ่งเป็นการควบคุมและตรวจสอบการดำเนินกิจกรรม รวมทั้งเป็นการแสดงถึงการปรับตัวในการมีส่วนร่วมต่อไป

ฉลวย หนูจิตร (2551) ให้ความหมายของการมีส่วนร่วม หมายถึง การที่ประชาชนเข้าไป มีส่วนร่วมในกิจกรรมต่างๆในด้าน การริเริ่มประเมินปัญหา การวางแผนแก้ไขปัญหา การดำเนินแก้ไขปัญหา ขั้นการได้รับผลประโยชน์และขั้นการติดตามประเมินผลดำเนินงานไปถึงการร่วมรับผิดชอบเพื่อดำเนินการพัฒนา

**นโยบายโครงการประชารัฐ**

เกิดขึ้นจากนโยบายของรัฐบาลเพื่อใช้ให้เป็นการขับเคลื่อนการพัฒนาตั้งแต่จากระดับท้องถิ่นขึ้นมา โดยมุ่งเน้นให้มีความร่วมมือกันระหว่าง หน่วยงานภาครัฐ, เอกชน และประชาชน ในแก้ไขปัญหาต่างๆ ส่งเสริมคุณภาพชีวิต สร้างโอกาส สร้างอาชีพเพื่อให้มีรายได้เพิ่มขึ้น ลดความเลื่อมล้ำ ทางสังคม ยกระดับคุณภาพชีวิตของคนไทย โครงการประชารัฐทำให้เกิดความมั่นคง มั่งคั่ง และ มีความยั่งยืน ซึ่งจะมีชุมชนเป็นตัวดำเนินการหลักในการขับเคลื่อน เพราะคนในท้องถิ่นเองนั้นย่อมรู้ดีว่าชุมชนของตนเองยังขาดอะไร และต้องการอะไร ทำให้ได้รับประโยชน์ตามความต้องการและทั่วถึง

โดยมีรัฐบาลช่วยเหลือในเรื่องงบประมาณที่มาในรูปของการจัดตั้งกองทุน เช่นกองทุนประชารัฐ หรือกองทุนหมูบ้าน เพื่อจุดประสงค์ดังที่ได้กล่าวมาข้างต้น ส่งผ่านหรือแจกจ่ายไปให้ตั้งแต่ระดับตำบล, หมู่บ้าน ซึ่งส่วนใหญ่มักเรียกันง่ายๆ ว่า กองทุนหมู่บ้าน ส่วนขนาดของเม็ดเงินของกองทุนที่จะได้รับในแต่ละครั้ง หรือแต่ละหมู่บ้านนั้นอาจจะไม่เท่ากัน ที่ผ่านมาก็มีได้รับเช่น ไม่เกิน 200,000 บาทในครั้งแรก และครั้งต่อไปอาจจะยอดงบประมาณเพิ่มขึ้น ซึ่งก็ขึ้นอยู่กับการบริหารจัดการ โครงการประชารัฐ หรือโครงการอื่นๆ ว่าสามารถดำเนินไปได้อยู่ และมีรายได้ หรือไม่สูญเปล่า หรือไม่

สำนักงานคณะกรรมการ สทบ. ได้กล่าวถึง ประชารัฐ ว่าเป็นการรวมพลัง 4 ฝ่ายหลัก ในสังคม ได้แก่

1. ฝ่ายการเมือง 2. ฝ่ายหน่วยงานรัฐ (ราชการ) 3. ฝ่ายชุมชน (ประชาชน) 4. ฝ่ายประชาสังคม (เอกชน)

โครงการประชารัฐมุ่งเน้นเป้าหมายการมีส่วนร่วมในการพัฒนาชุมชน และสังคมให้กับ ภาคประชาชน โดยจะผลักดันประสบการณ์ บทเรียน และภูมิปัญญาภาคประชาชน สู่นโยบายประเทศ มีการสร้างการเมืองภาคประชาชนเพื่อให้มีการตรวจสอบการเมืองในระบบผนึก และประสานกำลังทุกภาคส่วนทั้ง รัฐ เอกชน และประชาชน เพื่อพัฒนาสังคมทุกระดับ รวมพลังสร้างสรรค์ โดยไม่กีดกันผู้ใด

**กรอบแนวความคิดในการวิจัย**

จากการศึกษาแนวคิดทฤษฎี และงานวิจัยที่เกี่ยวข้อง ผู้วิจัยได้นำกรอบแนวความคิดการมีส่วนร่วมของโคเฮนและอัพฮอฟ (Cohen, J.M. and N.T. Udhoff. 1977) เป็นกรอบแนวคิดหลัก ในการศึกษาครั้งนี้ โดยกำหนดตัวแปรอิสระ ได้แก่ เพศ อายุ ระดับการศึกษา รายได้ ระยะเวลาในการประกอบการ ตัวแปรตาม ได้แก่ การมีส่วนร่วมของผู้ประกอบการในการพัฒนาตลาดประชารัฐ หนองเตียน ตำบลท่าแยก อำเภอเมือง จังหวัดสระแก้ว

 **ตัวแปรต้น ตัวแปรตาม**

**การมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว**

* การมีส่วนร่วมในการตัดสินใจ
* การมีส่วนร่วมในการดำเนินงาน
* การมีส่วนร่วมในการรับผลประโยชน์
* การมีส่วนร่วมในการประเมินผล

**ปัจจัยยส่วนบุคคล**

* เพศ
* อายุ
* รายได้
* ระดับการศึกษา
* ระยะเวลาการขาย

การวิจัย เรื่อง การการมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว เป็นวิจัยเชิงปริมาณ (Survey research) โดยมีเครื่องมือ คือ แบบสอบถาม (Questionnaires) เป็นเครื่องมือเพื่อรวบรวมข้อมูลจากกลุ่มตัวอย่างของประชากร โดยศึกษาเรื่อง “การมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว” จำนวนประชากรทั้งหมด 150 คน โดยการคำนวนประชากร จากสูตรของ (Krejcie and Morgan) ได้กลุ่มตัวอย่าง 108 คน โดยกำหนดความเชื่อมั่นที่ 95% ให้มีความคลาดเคลื่อน ในการประเมินค่าไม่เกิน 5% และแจกแบบสอบถามแก่กลุ่มตัวอย่างด้วยตนเอง เพื่อจะได้อธิบายให้ผู้ตอบแบบสอบถามเข้าใจคำถามในการวิจัยครั้งนี้

**การวิเคราะห์ข้อมูล**

 สถิติที่ใช้ในการวิเคราะห์ปัจจัยส่วนบุคคลของผู้ตอบแบบสอบถาม คือ สถิติพรรณนา โดยหาค่าความถี่ ค่าร้อยละ ค่าเฉลี่ย ค่าส่วนเบี่ยงเบนมาตรฐาน และการวิเคราะห์เปรียบเทียบการมีส่วนร่วมของผู้ประกอบการในการพัฒนาตลาดประชารัฐหนองเตียน จำแนกตาม เพศ ใช้สถิติ T – test และอายุ ระดับการศึกษา รายได้ ระยะเวลาในการประกอบการ โดยใช้การวิเคราะห์ ความแปรปรวนทางเดียว (One-Way ANOWA) การทดสอบความแตกต่างรายคู่ด้วยวิธี LSD กำหนดระดับนัยสำคัญทางสถิติที่ระดับ 0.05 แล้วนำมาเทียบกับเกณฑ์

**สรุปผลการวิจัย**

1.ข้อมูลทั่วไปของผู้ตอบแบบสอบถาม พบว่า ส่วนใหญ่ร้อยละ 56.5 เป็นเพศหญิง จำนวน 61 คน มีอายุระหว่าง 31 – 40 ปี จำนวน 35 คน คิดเป็นร้อยละ 32.4 มีระดับการศึกษาประถมศึกษา จำนวน 49 คน คิดเป็นร้อยละ 45.4 มีระดับรายได้ ระหว่าง 10,000 – 20,000 บาท จำนวน 51 คน คิดเป็นร้อยละ 47.2 มีระยะเวลาในการประกอบการระหว่าง 2 – 3 ปี จำนวน 41 คน คิดเป็นร้อยละ 38.0

2.ระดับการมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว มีค่าเฉลี่ย 3.25 ซึ่งตามเกณฑ์ที่ตั้งไว้อยู่ในระดับปานกลาง และ เมื่อพิจารณาเป็นรายด้าน พบว่าด้านที่มีค่าเฉลี่ยมากที่สุดคือ ด้านการมีส่วนร่วมในการ รับผลประโยชน์ ค่าเฉลี่ย 3.86 ตามเกณฑ์ที่ตั้งไว้อยู่ในระดับมาก รองลงมาคือ ด้านการมีส่วนร่วม ในการตัดสินใจ ค่าเฉลี่ย 3.33 ตามเกณฑ์ที่ตั้งไว้อยู่ในระดับปานกลาง ด้านการมีส่วนร่วมในการดำเนินงาน ค่าเฉลี่ย 2.96 ตามเกณฑ์ที่ตั้งไว้อยู่ในระดับปานกลาง และด้านที่มีค่าเฉลี่ยน้อยที่สุด ได้แก่ ด้านการมีส่วนร่วมในการประเมินผล ค่าเฉลี่ย 2.85 เมื่อพิจารณาตามเกณฑ์ที่ตั้งไว้ ก็ยังอยู่ในระดับปานกลาง ทั้งนี้ การมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว ภาพรวมจากตัวชี้วัด 4 ด้าน อยู่ในระดับมาก 1 ด้าน และอยู่ในระดับปานกลาง 3 ด้านตามลำดับ ดังตารางที่1 ต่อไปนี้

**ตาราง****ที่ 1** ระดับการมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว

|  |  |  |  |  |
| --- | --- | --- | --- | --- |
| การพัฒนาตลาดประชารัฐ  | ค่าเฉลี่ย | S.D. | ระดับการมีส่วนร่วม | ลำดับ |
| 1. ด้านการมีส่วนร่วมในการตัดสินใจ | 3.335 | .4935 | ปานกลาง | 2 |
| 2. ด้านการมีส่วนร่วมในการดำเนินงาน | 2.963 | .5456 | ปานกลาง | 3 |
| 3. ด้านการมีส่วนร่วมในการรับผลประโยชน์ | 3.866 | .4672 | มาก | 1 |
| 4. ด้านการมีส่วนร่วมในการประเมินผล | 2.855 | .6252 | ปานกลาง | 4 |
| รวม | 3.255 | .3192 | ปานกลาง |  |

3.ผลการทดสอบสมมติฐาน

ปัจจัยส่วนบุคคล ได้แก่ เพศ อายุ ระดับการศึกษา รายได้ ระยะเวลาในการประกอบการ ที่แตกต่างกัน มีผลต่อการมีส่วนร่วมในการพัฒนาตลาดประชารัฐแตกต่างกัน ดังตารางที่ 2 ต่อไปนี้

**ตารางที่** 2 เปรียบเทียบการมีส่วนร่วมของผู้ประกอบการในการพัฒนาตลาดประชารัฐ หนองเตียน ตำบลท่าแยก อำเภอเมือง จังหวัดสระแก้ว ในภาพรวม จำแนกตามปัจจัยส่วนบุคคล

|  |  |  |
| --- | --- | --- |
| ปัจจัยส่วนบุคคล | T/F | Sig. |
| เพศ | .934 | .352 |
| อายุ | 3.074 | .013 |
| ระดับการศึกษา | .737 | .532 |
| รายได้ | 2.582 | 080 |
| ระยะเวลาในการประกอบการ | .060 | .981 |

\*แตกต่างกันอย่างมีนัยสำคัญทางสถิติที่ระดับ .05

 ผู้ประกอบการที่มีเพศแตกต่างกัน มีส่วนร่วมในการพัฒนาตลาดประชารัฐหนองเตียนแตกต่างกัน จากการทดสอบสมมติฐาน พบว่า ผู้ประกอบการที่มีเพศแตกต่างกัน มีส่วนร่วมในการพัฒนาตลาดประชารัฐหนองเตียน ไม่แตกต่างกัน ซึ่งปฏิเสธสมมติฐานที่ตั้งไว้

 ผู้ประกอบการที่มีอายุแตกต่างกัน มีส่วนร่วมในการพัฒนาตลาดประชารัฐหนองเตียนแตกต่างกัน จากการทดสอบสมมติฐาน พบว่า ผู้ประกอบการที่มีอายุต่างกัน มีส่วนร่วมในการพัฒนาตลาดประชารัฐหนองเตียน แตกต่างกัน อย่างมีนัยสำคัญทางสถิติที่ระดับ .05 (P = .000) ซึ่งยอมรับสมมติฐานที่ตั้งไว้

- ผลการเปรียบเทียบค่าเฉลี่ยรายคู่ ด้านการภาพรวม จำแนกตามอายุ พบว่า ผู้ประกอบการที่มีอายุ 31 - 40 ปี มีส่วนร่วมมากกว่าผู้ประกอบการที่มีอายุ 41 - 50 ผู้ประกอบการที่มีอายุ มากกว่า 60 ปี มีส่วนร่วมน้อยกว่าผู้ประกอบการที่มีอายุต่ำกว่า 20 ปี, ผู้ประกอบการที่มีอายุ 20 – 30 ปี, ผู้ประกอบการที่มีอายุ 31 - 40 ปี, ผู้ประกอบการที่มีอายุ 41 – 50 ปี และผู้ประกอบการที่มี อายุ 51 – 60 ปี อย่างมีนัยสำคัญทางสถิติที่ระดับ 0.05

- ผลการเปรียบเทียบค่าเฉลี่ยรายคู่ ด้านการประเมินผล จำแนกตามอายุ พบว่า ผู้ประกอบการที่มีอายุ 20 - 30 ปี มีส่วนร่วมน้อยกว่าผู้ประกอบการที่มีอายุ 31 – 40 ปี ผู้ประกอบการที่มีอายุ มากกว่า 60 ปี มีส่วนร่วมน้อยกว่าผู้ประกอบการที่มีอายุ 31 – 40 ปี,ผู้ประกอบการที่มีอายุ 41 - 50 ปี, และผู้ประกอบการที่มีอายุ 51 – 60 ปี อย่างมีนัยสำคัญทางสถิติที่ระดับ 0.05

ผู้ประกอบการที่มีระดับการศึกษาแตกต่างกัน มีส่วนร่วมในการพัฒนาตลาดประชารัฐ หนองเตียนแตกต่างกัน จากการทดสอบสมมติฐาน พบว่า ผู้ประกอบการที่มีระดับการศึกษาแตกต่างกัน มีส่วนร่วมในการพัฒนาตลาดประชารัฐหนองเตียน ไม่แตกต่างกัน ซึ่งปฏิเสธสมมติฐานที่ตั้งไว้

 ผู้ประกอบการที่มีรายได้แตกต่างกัน มีส่วนร่วมในการพัฒนาตลาดประชารัฐหนองเตียนแตกต่างกัน จากการทดสอบสมมติฐาน พบว่า ผู้ประกอบการที่มีรายได้แตกต่างกัน มีส่วนร่วมในการพัฒนาตลาดประชารัฐหนองเตียน ไม่แตกต่างกัน ซึ่งปฏิเสธสมมติฐานที่ตั้งไว้

 ผู้ประกอบการที่มีระยะเวลาในการประกอบการแตกต่างกัน มีส่วนร่วมในการพัฒนาตลาดประชารัฐหนองเตียนแตกต่างกัน จากการทดสอบสมมติฐาน พบว่า ผู้ประกอบการที่มีระยะเวลา ในการประกอบการแตกต่างกัน มีส่วนร่วมในการพัฒนาตลาดประชารัฐหนองเตียน ไม่แตกต่างกัน ซึ่งปฏิเสธสมมติฐานที่ตั้งไว้

**อภิปรายผล**

1.การมีส่วนร่วมของผู้ประกอบการในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว ภาพรวมอยู่ในระดับปานกลาง ทั้งนี้สาเหตุอาจเป็นเพราะว่าผู้ประกอบการยังขาดความรู้ความเข้าใจในระเบียบแผนของตลาดอย่างแท้จริง และเข้าใจว่าโครงการตลาดประชารัฐเป็นโครงการที่รัฐจัดตั้งขึ้น เพื่อยกระดับคุณภาพชีวิตของประชาชน เป็นอันว่าให้รัฐเป็นผู้ดำเนินโครงการเพียงฝ่ายเดียว จึงทำให้การมีส่วนร่วมอยู่ในระดับปานกลาง หากพิจารณาจากงานวิจัยก่อนหน้านี้ที่เกี่ยวกับการมีส่วนร่วม จะเห็นได้ว่าสอดคล้องกับงานวิจัยของ รัฐ กันภัย (2558) ได้ศึกษาการมีส่วนร่วมของประชาชน ในแผนพัฒนาท้องถิ่นด้านการท่องเที่ยวของเทศบาลเมืองชะอำ อำเภอชะอำ จังหวัดเพชรบุรี ผลการวิจัยพบว่า การมีส่วนร่วมของประชาชนในแผนพัฒนาท้องถิ่นด้านการท่องเที่ยวของเทศบาลเมืองชะอำ จังหวัดเพชรบุรี โดยรวมอยู่ในระดับปานกลาง และ เมื่อพิจารณาเป็นรายด้านพบว่า

**ด้านการมีส่วนร่วมในการรับผลประโยชน์**  พบว่าผู้ประกอบการมีส่วนร่วมอยู่ในระดับมาก เนื่องจากการที่ผู้ประกอบการได้มีส่วนร่วมในการเสนอโครงการที่เป็นความพึงพอใจของตนเอง ส่งผลทำให้ผู้ประกอบการสามารถกระทำการต่าง ๆ ให้เกิดผลประโยชน์สูงสุด ด้วยเหตุนี้จึงส่งผลให้การมีส่วนร่วมในการรับผลประโยชน์อยู่ในระดับมาก หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ วิษณุ หยกจินดา (2557) ได้ศึกษาเรื่อง การมีส่วนร่วมของประชาชนในการพัฒนาชุมชน หมู่บ้านทุ่งกร่าง ตำบลทับไทร อำเภอโป่งน้ำร้อน จังหวัดจันทบุรี ผลการวิจัยพบว่า ภาพรวมอยู่ในระดับมาก

**ด้านการมีส่วนร่วมในการตัดสินใจ** พบว่าการมีส่วนร่วมอยู่ในระดับปานกลาง ทั้งนี้สาเหตุอาจเป็นเพราะว่า ผู้ประกอบการบางส่วนมีข้อจำกัดด้านเวลาเนื่องจากมีภาระหน้าที่อื่นต้องปฏิบัติ ทำให้การเสนอปัญหาต่าง ๆ ไม่ครบทุกคนในที่ควรจะเป็น จึงส่งผลให้การลำดับความสำคัญของปัญหาที่แท้จริงไม่เป็นไปตามเป้าหมาย เพื่อที่หน่วยงานภาครัฐจะนำไปแก้ไขปัญหาได้อย่างถูกประเด็น ดังนั้นการมีส่วนร่วมในการประชุมเพื่อขับเคลื่อนโครงการอยู่ในระดับบน้อย ส่งผลทำให้ระดับ การมีส่วนร่วมในการตัดสินใจอยู่ในระดับปานกลาง หากพิจารณาจากงานวิจัยก่อนหน้านี้ที่เกี่ยวกับการ มีส่วนร่วมจะเห็นได้ว่าสอดคล้องกับงานวิจัยของ วิภาดา มุกดา (2557) ได้ศึกษาเรื่องการมีส่วนร่วมของประชาชนในการจัดการท่องเที่ยวเชิงนิเวศ กรณีศึกษาอำเภออุ้มผาง จังหวัดตาก ผลวิจัยพบว่า ในภาพรวมของการมีส่วนร่วมของประชาชนในการจัดการท่องเที่ยวเชิงนิเวศในระดับปานกลาง

**ด้านการมีส่วนร่วมในการดำเนินงาน** พบว่าการมีส่วนร่วมอยู่ในระดับปานกลาง ทั้งนี้สาเหตุอาจเป็นเพราะว่า ปัญหาที่เกิดขึ้น อย่างเช่น ปัญหาห้องน้ำขาดแคลน ซึ่งผู้ประกอบมีการประสานงานกับหน่วยงานที่เกี่ยวข้องแล้ว แต่เกิดการล่าช้าในการแก้ไขปัญหา ด้วยเหตุนี้จึงส่งผลให้การมีส่วนร่วมในการดำเนินงานอยู่ในระดับปานกลาง หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ ณัฏฐพงษ์ ฉายแสงประทีป (2556) ได้ศึกษาเรื่องระดับการมีส่วนร่วมของชุมชนตลาดโบราณบางพลีและกำหนด แนวทางพัฒนาการมีส่วนร่วมของชุมชน เพื่อการท่องเที่ยวอย่างยั่งยืน ผลการศึกษาพบว่า ระดับการมีส่วนร่วมปานกลางได้แก่ การมีส่วนร่วมร่วมดำเนินกิจกรรม

**ด้านการมีส่วนร่วมในการประเมินผล** พบว่าการมีส่วนร่วมอยู่ในระดับปานกลาง ทั้งนี้สาเหตุอาจเป็นเพราะว่า ผู้ประกอบการอาจมีความเข้าใจว่า การมีส่วนร่วมในขั้นตอนการประเมินผล ผู้ประกอบการอาจไม่มีหน้าที่ที่จะเข้าไปมีส่วนร่วม ในการประเมินผล เช่น การตรวจสอบด้านงบประมาณต่าง ๆ ด้านความสำเร็จของโครงการ เป็นต้น การประเมินผลดังกล่าว จะเป็นบทบาทหน้าที่ของรัฐบาลมากกว่า ด้วยเหตุนี้จึงส่งผลให้การมีส่วนร่วมในการประเมินผลอยู่ระดับ ปานกลาง หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ โสภิดา ศรีนุ่น (2558) ได้ศึกษา การมีส่วนร่วมของประชนในการจัดทำแผนพัฒนาเทศบาลเมืองเบตง อำเภอเบตง จังหวัดยะลา ผลการวิจับพบว่า การมีส่วนร่วมของประชนในการจัดทำแผนพัฒนาเทศบาลเมืองเบตง น้อยที่สุด คือ ด้านการมีส่วนร่วมในการประเมินผล

**การเปรียบเทียบระดับการมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว จำแนกตามปัจจัยส่วนบุคคล ดังนี้**

**ด้านเพศ** พบว่าผู้ประกอบการที่มีเพศแตกต่างกันมีส่วนร่วม ไม่แตกต่างกัน โดยปฏิเสธสมมติฐานที่ตั้งไว้ ทั้งนี้สาเหตุอาจเป็นเพราะว่าซึ่งในปัจจุบันเพศหญิงมีบทบาทและสิทธิในสังคม เท่าเทียมกับผู้ชายมากขึ้น เมื่อเทียบกับอดีต แต่ในปัจจุบันนั้น เพศหญิงมีบทบาทในหลาย ๆ ด้านทางสังคม ทำให้เพศหญิงมีสิทธิมากขึ้น และมีการแสดงความคิดเห็นได้อย่างเต็มที่จึงส่งผลทำให้ผู้ประกอบการ ที่มีเพศแตกต่างกันมีส่วนร่วม ไม่แตกต่างกันหากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ สุวัตถิ์ ไกรสกุล และ จุฑาภรณ์ คงรักษ์กวิน (2558) ได้ศึกษาเรื่อง การมีส่วนร่วมของประชาชน ในการจัดทำแผนพัฒนาองค์การบริหารส่วนตำบลบางไผ่ อำเภอเมือง จังหวัดนนทบุรี ผลวิจัยพบว่าประชาชนที่มีเพศแตกต่างกันมีส่วนร่วมต่อแผนพัฒนาท้องถิ่นขององค์การบริหารส่วนตำบลบางไผ่ อำเภอเมือง จังหวัดนนทบุรี ไม่แตกต่างกัน

**ด้านอายุ** พบว่าผู้ประกอบการที่มีอายุแตกต่างกันมีส่วนร่วม แตกต่างกัน โดยยอมรับสมมติฐานที่ตั้งไว้ จากผลการวิจัยพบว่า ผู้ประกอบการที่มีอายุมากกว่า 60 ปีขึ้นไป มีส่วนร่วมในการพัฒนาตลาดประชารัฐน้อยกว่าผู้ประกอบการที่มีกลุ่มอายุอื่นๆ ทั้งนี้สาเหตุอาจเป็นเพราะว่า ผู้ประกอบการที่มีอายุตั้งแต่ 60 ปีขึ้น มีอายุค่อนข้างมาก ทำให้การเข้าไปมีส่วนร่วมในการประเมินผลต่าง ๆ ไม่สะดวกหรือ เกิดความยากลำบากเกินไป ซึ่งต่างจากผู้ประกอบการที่มีอายุน้อยกว่า ที่มีภาระกำลัง และมีความสะดวกในการมาส่วนร่วมมากกว่า จึงส่งผลทำให้ผู้ประกอบการที่มีอายุแตกต่างกัน มีส่วนร่วม แตกต่างกัน หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ ณัฏฐพงษ์ ฉายแสงประทีป (2556) ได้ศึกษาเรื่อง ระดับการมีส่วนร่วมของชุมชนตลาดโบราณบางพลีและกำหนด แนวทางพัฒนาการมีส่วนร่วมของชุมชนเพื่อการท่องเที่ยวอย่างยั่งยืน ผลการศึกษาพบว่า ประชาชนที่มีอายุ แตกต่างกันจะมีส่วนร่วมในการพัฒนาตลาดโบราณบางพลีเพื่อการท่องเที่ยวอย่างยั่งยืน แตกต่างกัน

**ด้านระดับการศึกษา** พบว่าผู้ประกอบการที่มีระดับการศึกษาแตกต่างกันมีส่วนร่วม ไม่แตกต่างกันโดยปฏิเสธสมมติฐานที่ตั้งไว้ ทั้งนี้สาเหตุอาจเป็นเพราะว่า ผู้ประกอบในทุกระดับการศึกษามีสิทธิที่เท่าเทียมกันในการมีส่วนร่วม ไม่ว่าผู้ประกอบการที่มีการศึกษาอยู่ในระดับใด ในทุกระดับการศึกษาก็สามารถเข้าไปมีส่วนร่วมได้อย่างเท่าเทียมกัน เพื่อรักษาผลประโยชน์และสิทธิของตนเองและเพื่อร่วมรับผลประโยชน์เท่าเทียมกับทุกคน หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ สุภาชนก เหล็กกล้า และ ผศ.ดร.ปราโมทย์ ประจนปัจจนึก (2554) ได้ศึกษา การมีส่วนร่วมของประชาชนในการบริหารจัดการกองทุนหมู่บ้านและชุมชนเมือง ตำบลลาดสวาย อำเภอลำลูกกา จังหวัดปทุมธานี ผลการวิจัยพบว่า สมาชิกกองทุนหมู่บ้าน ที่มีระดับการศึกษา แตกต่างกันมีส่วนร่วมในการบริหารจัดการกองทุนหมู่บ้านไม่แตกต่างกัน

**ด้านรายได้** พบว่าผู้ประกอบการที่มีรายได้แตกต่างกันมีส่วนร่วม ไม่แตกต่างกัน โดยปฏิเสธสมมติฐานที่ตั้งไว้ ทั้งนี้สาเหตุอาจเป็นเพราะว่า รายได้อาจจะยังไม่ใช่ตัวกำหนดกฎเกณฑ์ที่จะสามารถเข้าไปมีส่วนร่วมได้ ผู้ประกอบการทุกคนตระหนักว่าการมีส่วนร่วมนั้นไม่ว่าจะมีรายได้มากน้อยเพียงใดก็จะสามารถเข้าไปมีส่วนร่วมได้ เพราะการมีส่วนร่วมในการพัฒนาตลาดประชารัฐนั้นสำคัญและยังส่งผลโดยตรงต่อชีวิต การเป็นอยู่ของผู้ประกอบการทุกคน หากพิจารณาจากงานวิจัยก่อนหน้านี้ที่เกี่ยวกับการมีส่วนร่วมจะเห็นได้ว่าสอดคล้องกับงานวิจัยของ กุสุมา เขียวเพกา (2560) ได้ศึกษา การมีส่วนร่วมในการพัฒนาท้องถิ่นของประชาชนในองค์การบริหารส่วนตำบลร่อนทอง อำเภอ บางสะพาน จังหวัดประจวบคีรีขันธ์ ผลวิจัยพบว่า กลุ่มตัวอย่างที่มีรายได้เฉลี่ยต่อเดือนที่ต่างกัน มีส่วนร่วมในการพัฒนาท้องถิ่นไม่แตกต่างกัน

**ด้านระยะเวลาในการประกอบการ** พบว่าผู้ประกอบการที่มีระยะเวลาในการประกอบการ แตกต่างกัน มีส่วนร่วม ไม่แตกต่างกัน โดยปฏิเสธสมมติฐานที่ตั้งไว้ ทั้งนี้สาเหตุอาจเป็นเพราะว่า ระยะเวลา ในการประกอบการไม่ว่ามากน้อยเพียงใดก็ยังไม่ใช่ปัจจัยสำคัญในการกำหนดกฎเกณฑ์ ในการเข้าไปมีส่วนร่วม และการที่จะเข้าไปมีส่วนร่วมนั้นจะต้องไม่มีเงื่อนไข ในเมื่อการเข้าไป มีส่วนร่วมนั้นส่งผลต่อผู้ประกอบการโดยตรง ซึ่งสอดคล้องกับแนวคิดของ โอลี่ และ มาร์สเดน ให้ความหมายของการมีส่วนร่วมไว้ว่า มีส่วนร่วมนั้น คือการที่ได้มีการจัดการที่จะใช้ความพยายาม ที่จะเพิ่มความสามารถที่จะควบคุมทรัพยากร และระเบียบต่าง ๆ ในสภาพสังคมนั้น จะต้องไม่ถูกควบคุมโดยทรัพยากรและระเบียบเงื่อนไขต่าง ๆ หากพิจารณาจากงานวิจัยก่อนหน้านี้ที่เกี่ยวกับ การมีส่วนร่วมจะเห็นได้ว่าสอดคล้องกับงานวิจัยของ อานิสงค์ โอทาตะวงศ์ (2557) ได้ศึกษาเรื่อง การมีส่วนร่วมของประชาชนต่อการท่องเที่ยวเชิงอนุรักษ์ ทะเลบัวแดง ในเขตเทศบาลตำบลเชียงแหว อำเภอกุมภวาปี จังหวัดอุดรธานี ผลการศึกษา พบว่า ระยะเวลาอาศัยในชุมชนแตกต่างกัน มีส่วนร่วมไม่แตกต่างกัน

**ข้อเสนอแนะผลการวิจัย**

จากการที่ได้ศึกษาวิจัยการมีส่วนร่วมในการพัฒนาตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว ผู้วิจัยได้กำหนดข้อเสนอแนะอันเป็นประโยชน์ต่อ ตลาดประชารัฐ หนองเตียน ดังนี้

1.ด้านการมีส่วนร่วมในการตัดสินใจ หน่วยงานที่เกี่ยวข้องในการดูแลตลาดประชารัฐ ควรมีการจัดประชุมเพื่อหาลือในการวิเคราะห์ปัญหาต่าง ๆ ในเวลาที่เหมาะสมให้กับผู้ประกอบการ เพื่อให้ผู้ประกอบการส่วนมากหรือทุกคนนั้นได้เข้าร่วมประชุม ซึ่งการเสนอปัญหาต่าง ๆของทุกคนทำให้นำไปสู่การพัฒนาตลาดประชารัฐให้มีประสิทธิภาพมากขึ้น

2.ด้านการมีส่วนร่วมในการดำเนินงาน หน่วยงานควรเปิดโอกาสให้ผู้ประกอบการเสนอปัญหา และช่วยผู้ประกอบการแก้ไขปัญหาที่พบอยู่บ่อย ๆ เช่น ปัญหาห้องน้ำขาดแคลน ทั้งนี้การที่ผู้ประกอบการและหน่วยงานช่วยกันดำเนินการแก้ไขปัญหา จะทำให้ปัญหาที่พบอยู่บ่อย ๆ นั้นดีขึ้นจากเดิม

3.ด้านการมีส่วนร่วมในการรับผลประโยชน์ หน่วยงานและผู้ประกอบการควรมีการร่วมมือกัน ในการจัดกิจกกรรมๆ ของตลาด ให้ทันสมัย เช่นการใช้เทคโนโลยีเข้ามาช่วย เป็นสื่อในการโฆษณา ให้เข้ากับ ยุคสมัย จะทำให้เกิดประโยชน์ที่ดีขึ้น

4.ด้านการมีส่วนร่วมในการประเมินผล หน่วยงานควรแสดงออกให้ผู้ประกอบการนั้นมีส่วนร่วมในการประเมินผลต่าง ๆ เช่น ด้านงบประมาณ ด้านการจัดซื้อจัดจ้าง และควรเปิดโอกาสให้ผู้ประกอบการได้มีการตรวจสอบถึงความโปร่งใสในการบริหาร

 **ข้อเสนอแนะสำหรับการวิจัยครั้งต่อไป**

1. เนื่องจากตลาดประชารัฐหนองเตียน ตำบลท่าแยก อำเภอเมือง จังหวัดสระแก้ว เป็นแหล่งทำการซื้อขายทำให้ผู้ประกอบการได้รับผลประโยชน์ จึงจำเป็นต้องมีการศึกษาถึงเรื่องการมีจิต ใต้สำนึกของผู้ประกอบการในเรื่องของการพัฒนาตลาดที่แท้จริงให้ดีมีคุณภาพ

2. นอกจากการสอบถามข้อมูลจากผู้ประกอบการแล้ว ยังจำเป็นต้องศึกษาบทบาทหน้าที่ในการควบคุมดูแลตลาดประชารัฐหนองเตียนขององค์การบริหารส่วนตำบลท่าแยก ที่มีหน้าที่ควบคุมดูแลตลาดประชารัฐหนองเตียนโดยตรง

**เอกสารอ้างอิง**

ณัฏฐพงษ์ ฉายแสงประทีป. (2556). **การมีส่วนร่วมของชุมชนตลาดโบราณบางพลีและกำหนด แนวทางพัฒนาการมีส่วนร่วมของชุมชนเพื่อการท่องเที่ยวอย่างยั่งยืน.** กลุ่มมนุษยศาสตร์และสังคมศาสตร์, บัณฑิตวิทยาลัย มหาวิทยาลัยนเรศวร.

วิภาดา มุกดา. (2557). **การมีส่วนร่วมของประชาชนในการจัดการท่องเที่ยวเชิงนิเวศ กรณีศึกษาอำเภออุ้มผาง จังหวัดตาก.** คณะวิทยาการจัดการ, มหาวิทยาลัยราชภัฏสวนดุสิต.

สุวัตถิ์ ไกรสกุล และ จุฑาภรณ์ คงรักษ์กวิน. (2558). **การมีส่วนร่วมของประชาชนในการจัดทำแผนพัฒนาองค์การบริหารส่วนตำบลบางไผ่ อำเภอเมือง จังหวัดนนทบุรี.** มหาวิทยาลัย ราชพฤกษ์.

อานิสงค์ โอทาตะวงศ์. (2557). **การมีส่วนร่วมของประชาชนต่อการท่องเที่ยวเชิงอนุรักษ์ ทะเลบัวแดง ในเขตเทศบาลตำบลเชียงแหว อำเภอกุมภวาปี จังหวัดอุดรธานี.** ปริญญาสังคมศาสตรมหาบัณฑิต สาขาสิ่งแวดล้อม คณะสังคมศาสตร์และมนุษยศาสตร์, มหาวิทยาลัยมหิดล.

วิษณุ หยกจินดา. (2557). **การมีส่วนร่วมของประชาชนในการพัฒนาชุมชน หมู่บ้านทุ่งกร่าง ตำบลทับไทร อำเภอโป่งน้ำร้อน จังหวัดจันทบุรี.** (สาขาการจัดการภาครัฐและเอกชน), วิทยาลัย การบริหารรัฐกิจ. มหวิทยาลัยบูรพา.

กุสุมา เขียวเพกา. (2560). **การมีส่วนร่วมในการพัฒนาท้องถิ่นของประชาชนในองค์การบริหารส่วนตำบลร่อนทอง อำเภอบางสะพาน จังหวัดประจวบคีรีขันธ์.** (สาขารัฐศาสตร์), มหาวิทยาลัยเกษตรศาสตร์.

สุภาชนก เหล็กกล้า และ ผศ.ดร.ปราโมทย์ ประจนปัจจนึก. (2554). **การมีส่วนร่วมของประชาชนในการบริหารจัดการกองทุนหมู่บ้านและชุมชนเมือง ตำบลลาดสวาย อำเภอลำลูกกา จังหวัดปทุมธานี.** วิทยานิพนธ์ศิลปศาสตร์มหาบัณฑิต. สาขาพัฒนสังคมศาสตร์, มหาวิทยาลัยเกษตรศาสตร์.

โสภิดา ศรีนุ่น. (2558). **การมีส่วนร่วมของประชนในการจัดทำ****แผนพัฒนาเทศบาลเมืองเบตง อำเภอเบตง จังหวัดยะลา.**

รัฐ กันภัย. (2558). **การมีส่วนร่วมของประชาชนในแผนพัฒนาท้องถิ่นด้านการท่องเที่ยวของเทศบาลเมืองชะอำ อำเภอชะอำ จังหวัดเพชรบุรี.**

อรทัย ก๊กผล. (2552). **การมีส่วนร่วมของประชาชน.**

ฉลวย หนูจิตร. (2551). **การมีส่วนร่วม.**

Cohen, J.M. and Uphoff, N.T. (1980). Rural Development Participation : Concept and Measures For Project Development committee Center For International Studies. Cornell University.